google/wiki40b huggingface dataset:
רגב הוד

ביוגרפיה

נולד בשם רגב יהודה ברחובות, כבן זקונים למשפחה יוצאת תימן, בת שני בנים ושתי בנות. הוד התחיל את קריירת הזמרה כבר בגיל 12 כאשר שימש כסולן ראשי במקהלת בית הספר. כמו כן שיחק הוד כדורגל בקבוצת מכבי שעריים. כשרונו התגלה לראשונה על ידי אלון צדוק, שלימים הפך לאמרגנו ומנהלו האישי.
את שירותו בצה"ל עשה כטבח בפיקוד העורף.
בשנת 1998 הקליט הוד אלבום שלא נמכר לקהל הרחב בשם "כרטיס ביקור", אשר מורכב כולו מגרסאות-כיסוי לשירים של אייל גולן, זוהר ארגוב, מרגלית צנעני ועוד. אלבום זה נועד לקידום הופעותיו של הוד באותה עת. במקביל לשירותו הצבאי, הוציא הוד את אלבום הבכורה הרשמי שלו, "עד השקיעה האחרונה" בשנת 1999. לאחר שנתיים, בשנת 2001, הוציא את אלבומו השני, "בעקבותייך", בהוצאת הד ארצי. את האלבום הפיק מיקי גבריאלוב, אשר כתב והלחין חמישה שירים ממנו ואף ביצע איתו דואט בשיר "מותק אל תלכי". שירים נוספים באלבום היו "איתך" ו"אין מחיר לאהבה".
פריצתו המשמעותית של הוד הייתה בשנת 2003, כאשר יצא הסינגל מאלבומו השלישי "התינשאי לי". השיר זכה להצלחה גדולה במצעדי הפזמונים, והקליפ שצולם לו הצליח מאוד ושודר רבות בערוץ 24. בשנת 2004 יצא אלבומו הרביעי אשר כלל את "התינשאי לי", בנוסף ל"שש בש", "ראי שעל הקיר" וגרסת כיסוי לשיר "חורף 73", אשר בוצע במקור על ידי להקת חינוך מיוחד. האלבום זכה להצלחה גדולה, ונמכר בכ-20,000 עותקים.
בשנת 2005 הוציא הוד את אלבומו הרביעי, "אני לא מלך", שמכר כעבור חודש כ-20,000 עותקים. באלבום זה שיתף הוד פעולה עם מספר אמנים ממשפחת תאקט, וכתב מחצית מהשירים.
בשנת 2007 הוציא הוד את אלבומו החמישי "מהפך" אשר כלל שירים כגון "מהפך", "יד אלוהים" ו"קונצרט חיי" וכן שיתוף פעולה עם שי 360 .
הוד הגיש את התוכנית היומית "בכפיים" עם הזמר עידן יניב בערוץ 24 בשנת 2009.
ב-8 ביוני 2010 הופיע רגב הוד בפעם הראשונה בהיכל התרבות בתל אביב, שם אירח את הזמרת רינת בר האחראית למספר להיטים של הוד: "בתלם אוהבים", "בואי תגידי" ו"מדהימה אותי".
ב-2014, החל הוד להשתתף בתוכנית הדוקו-ריאליטי "היחידה", ששודרה ב-HOT. באוקטובר אותה שנה, החלה מכירתו של האלבום "מרגיש בטוח", בו נכללו חמישה טקסטים פרי עטו ולחן אחד.
ב-2017 השתתף בעונה השישית של תוכנית המציאות "המירוץ למיליון" של רשת יחד עם אשתו הלן. השניים הגיעו למקום השלישי בעונה זו.

חיים אישיים

ב-2012 הוד נישא להלן (קונסטנטינו) הנדי, ולהם שתי בנות.
יוסי בכר (קצין)

ביוגרפיה

בכר נולד, גדל והתחנך בקיבוץ בארי. בשנת 1983 התגייס לצה"ל והתנדב לצנחנים לגדוד הנח"ל המוצנח. שם עבר מסלול הכשרה כלוחם, את קורס מ"כים חי"ר וקורס קציני חי"ר. עם סיום קורס הקצינים שב לצנחנים כמפקד מחלקה בגדוד הנח"ל המוצנח ושירת בגדוד עד תפקיד מפקד פלוגה. בשנת 1988 שירת כמפקד פלוגה בבה"ד 1 ובשנים 1990 - 1992 שירת כמפקד פלחה"ן צנחנים.
לאחר תקופת לימודים במכללה לפיקוד ומטה ותואר ראשון בהיסטוריה באוניברסיטת תל אביב, התמנה בשנת 1994 למפקד סיירת צנחנים. בתקופתו ביצעה הסיירת מספר מבצעים מוצלחים בדרום לבנון, ובבולט שבהם הרגה שישה מחבלים מן המארב ללא נפגעים. לאור ההצלחה הרבה של הסיירת בתקופת פיקודו 1994 עד 1996, הוקמה יחידת אגוז המחודשת, שהתבססה על צורת הלחימה שהוא עזר מאוד בפיתוחה. למרות הפעילות המבצעית האינטנסיבית, לא נהרג בתקופתו אף חייל מאש אויב. הסיירת בהובלתו שינתה את תפיסת עולמה הקודמת, והובילה את צה"ל בשנים אלו, בנושאי הסיכול הממוקד והניצול המקסימלי של המשאבים שלרשות היחידה בשטח. הסיירת למדה לעבוד בשטח אויב בתקופות זמן ארוכות מאוד, מה שכלל לא היה מוכר באותם ימים.
משסיים את תפקידו מונה ב-1996 למפקד גדוד 101, ובהמשך דרכו הצבאית פיקד על בסיס האימונים של הצנחנים. בשנים 1999 עד 2001 פיקד על יחידת מגלן. בתקופה זו השתתף בפעילויות רבות בלחימה ברצועת הביטחון מול חזבאללה. ב-2001 קודם לדרגת אלוף-משנה ומונה למפקד חטיבת המילואים 55, במקביל ללימודי משפטים במרכז הבינתחומי הרצליה. בכר פיקד על החטיבה במבצע חומת מגן והוביל אותה בכיבוש טולכרם וסביבתה וקבטיה ללא נפגעים. 
ב-2003, לאחר מותו של דרור וינברג, התמנה למפקד חטיבת הצנחנים, והוביל אותה בלחימה באינתיפאדה השנייה כנגד הטרור הפלסטיני, בין היתר במבצע אישית לוחצת בשכם, במהלכו הרגו חייליו כ-11 מחבלים מבוקשים ופגעו ברבים נוספים, את תפקידו סיים ב-9 באוקטובר 2005. ב-20 באוגוסט 2006 הועלה לדרגת תא"ל ומונה לקצין חי"ר וצנחנים ראשי. לאחר מלחמת לבנון השנייה, בעקבות התפטרותו של גל הירש, התמנה למפקד זמני של עוצבת הגליל ולאחר מספר חודשים שב לתפקידו הקודם. בנובמבר 2010 מונה למפקד אוגדת עזה. ביולי 2012 פיקד על כוחות האוגדה בסיכול חדירת מחבלים מסיני אשר השתלטו על נגמ"שים של הצבא המצרי בכוונה לבצע פיגוע באזור מעבר כרם שלום. בכר כיהן בתפקיד עד נובמבר 2012. לאחר מבצע עמוד ענן מונה בכר לנציג צה"ל בשיחות עם נציגי המודיעין המצרי אשר שימשו כמתווכים בשיחות העקיפות מול חמאס על תנאי הפסקת האש. בספטמבר 2013 מונה למפקד קורס מפקדי פלוגות ומפקדי גדודים. ב-2 בספטמבר 2014 הועלה לדרגת אלוף ומונה למפקד הגיס המטכ"לי. במסגרת תפקידו ריכז את תחקירי פעולת כוחות צה"ל במבצע צוק איתן. ב-29 בספטמבר 2016 מונה במקביל למפקד בית-הספר לפיקוד, שליטה ומטה מבצעי. במאי 2018 מונה במקביל לסגן מפקד פיקוד הדרום במסגרת התמודדות צה"ל עם העימותים בגבול ישראל-רצועת עזה. באוקטובר 2018 הוחלף בתפקיד על ידי אלוף מוטי ברוך ופרש מצה"ל.
בכר נשוי ואב לשישה.
מצב הרוח

מצב הרוח הוא עלון שבת פופולרי בציבור הדתי לאומי. עורך העיתון הוא חגי הוברמן. העלון החל לצאת מסוף שנת 2008.
העלון המודפס מופץ בבתי הכנסת בכל רחבי הארץ, ובנוסף במדיה הדיגיטלית לעשרות אלפי מנויים.  יו"ר העלון הוא שאול יהלום ומנכ"לי העלון הם אלי עציון ושוקי גולובינסקי בעלי משרד הפרסום אשדיר. לצד הכתבות הרבות מתפרסמות מודעות לציבור ומדורים של רבנים ורבניות. בעיתון יש טורים של מנחם רהט, עמיעד טאוב, נחמן שפירא (שמשמש גם כרכז המערכת), פרופסור אשר כהן ויהונתן דובוב. שאול יהלום כותב בכל שבוע בדף האחורי את מדור ביקורת המסעדות של העלון.
העלון נחשב לנקרא ביותר בין עלוני השבת ולאחריו העיתון בשבע, שביעי ועולם קטן.
מדי שבוע מחולקים כ-45,000 גיליונות של העלון בבתי כנסת של הציבור הדתי לאומי. סקר של מכון מסקר שנערך ב-2016 מצא שמצב הרוח הוא הפרסום הנקרא ביותר בקביעות מבין העלונים והעיתונים בקרב הציבור הדתי לאומי.

ביקורת על העלון

מכיוון שהעלון מגדיר את עצמו כעיתון הוא מפרסם כתבות ומדורי פובליציסטיקה, שאינם מדורים קלאסיים בעלוני שבת. באתר כיפה, בטור "המעלעל", שסוקר את עלוני השבת השונים, נמתחה ביקורת על מדורים אלו מכיוון שלדעת הכותב אין מקומם של מדורים מסוג זה בבתי הכנסת.
ב-6 בפברואר 2012, בעקבות פרסומים בתקשורת על כך שאמון הציבור בבית המשפט העליון הולך ויורד, התלוננה דורית ביניש, נשיאת בית המשפט העליון לשעבר, על כך שעלוני השבת מסיתים את הציבור נגדה. בתגובה לדבריה של ביניש אמר חגי הוברמן, עורך העלון, "אם אמירת אמת נחשבת להסתה אז אין ספק כי אנחנו נמשיך להסית".
היכון, חידון, הופ!

כללי המשחק

התוכנית משודרת במתכונת של חידון ידע לילדים, ומיועדת לגילאי ארבע עד שש. שלושה צוותים מצוירים מתחרים בטיסה על "טיל טס", ובדרך משתתפים בחידון, שבמהלכו הם זוכים בפרסים, ובסופו - מוכתר הצוות המנצח.
הצופים בבית מקבלים הזדמנות לענות על השאלות יחד עם המשתתפים, בתחומי המוזיקה, מציאת הבדלים והתאמת תמונות.
מפלגת הנשים (גרינלנד)

היסטוריה

ב-6 בנובמבר 1999, בתגובה לייצוג נמוך מאוד של נשים בפוליטיקה הגרינלנדית, הקימה קבוצה של נשים את המפלגה. כמה מחברות המפלגה רצו בבחירות לפרלמנט ב-2002. מפלגת הנשים הייתה מעוטת קולות ומעולם לא נבחרה לפרלמנט של גרינלנד. המפלגה פורקה באביב 2008.
דוד פלומבו

ביוגרפיה

דוד פלומבו נולד בטורקיה בשנת 1920, ועלה לארץ ישראל עם הוריו בשנת 1923 וגדל בשכונת נחלת שבעה. בגיל צעיר החל לעבוד כמניח כבלים תת-קרקעיים בדואר, ובמשך הזמן נתמנה למנהל המחלקה. למד לימודי טכנאות. ב-1940 החל ללמוד בבית-הספר לאמנויות "בצלאל" וב-1942 החל ללמוד לפסל אצל הפסל זאב בן צבי, ותקופה מסוימת שימש כעוזר בסטודיו שלו ולימד פיסול ב"בצלאל".
בשנת 1958 נמנה פלומבו על מייצגי ישראל בביאנלה של ונציה, באותה שנה גם הציג בתערוכת העשור למדינת ישראל. בשנת 1959 השתתף בתערוכה של פורשי קבוצת אופקים חדשים בבית המלין בתל אביב.
בשנים 1961–1962, לימד בשלוחת בצלאל בהר ציון, בבנין בית הספר גובאט שנשכר מהכנסייה הפרוטסטנטית. בזמן שלימד בהר ציון, גילה פלומבו בית הרוס, חלק מהמתחם של משפחת דג'אני (שכ"קבר דוד המלך" בהר ציון וכן המבנים הסמוכים לו היה בבעלותה עד 1948) וביקש להקים בו בתי מלאכה לאמנות ברזל וגלריה, הוא קיבל את אישור הרשויות ועבר ליצור ולהתגורר במקום. עבודתו האחרונה הייתה עיצוב נרות זיכרון ל"בית ציזלינג" בקיבוץ עין חרוד מאוחד. פלומבו לא הספיק להשלים את ביצוע העבודה אותה השלימה רעייתו.
פלומבו נהרג בעקבות תאונת דרכים במוצאי שבת, 13 באוגוסט 1966, כאשר הקטנוע שעליו רכב נתקל בשרשרת למניעת מעבר כלי רכב בשבת, שהוצבה מטעם משרד הדתות במורד הכביש המוביל להר ציון. הוא הועבר לבית החולים ביקור חולים ומשם לבית החולים הדסה, שם נפטר. בן 46 במותו. הוא נקבר בהר המנוחות בירושלים. השאיר אחריו אישה- יונה ושני ילדים. על שמו רחוב בעיר.

יצירתו

דוד פלומבו יצר מספר פסלים מפורסמים, המעטרים אתרים מרכזיים בישראל, ובהם שערים לאוהל יזכור ביד ושם (1960), שערי החצר בכניסה לכנסת (המכונים "שערי פלומבו"), שהועתקו ממקומם ב-2007 ביחד עם פסלו של פלומבו, הסנה הבוער.
מבחר של עבודותיו ניתן למצוא בבית דוד פלומבו, הממוקם בסדנת עבודתו בהר ציון. המוזיאון נפתח חודשים ספורים לאחר מותו.
מבחינה סגנונית, פסליו של דוד פלומבו מתאפיינים בכך שהמבנים ערוכים בצורה שמרכז הכובד הוא גבוה ושיווי המשקל רופף, בניגוד לכללים האסתטיים המקובלים, השואפים להקנות שיווי משקל יציב עם מרכז כובד נמוך.
איזבלה אראזובה

חייה

איזבלה קונסטנטינובנה אראזובה (אראזיאן) נולדה ברוסטוב על הדון, ברית המועצות. היא למדה מוזיקה בקולג' מליקיאן למוזיקה מ-1955 עד 1958, ובהמשך למדה הלחנה אצל אורסט יבלאחוב בקונסרבטוריון של לנינגרד מ-1961 עד 1963, ואצל אדוארד מירזויאן בקונסרבטוריון של ירוואן מ-1964 עד 1967. אחרי השלמת לימודיה, לימדה תזמור, הלחנה והרמוניה במכון הפדגוגי בירוואן עד 1990. ב-1967 התקבלה כחברה באיגוד המלחינים הארמני.
יצירותיה של אראזובה מבוצעות בארמניה, רוסיה, אסטוניה, אוקראינה, ארצות הברית, יפן, צרפת ושווייץ. היא מתגוררת בירוואן מאז 1942.
זן (טקסונומיה)

זַן הוא מונח בעברית המתייחס לכמה מושגים בטקסונומיה, שהמשותף להם הוא תיאור של רמה טקסונומית מתחת למין.
בעברית המילה זן שימשה, באופן מסורתי, לתיאור עצמים שונים בעלי מכנה משותף. בספר דניאל ניתן למצוא את הביטוי "זְנֵי זְמָרָא" המתאר מינים שונים של כלי נגינה. בעברית המודרנית המונח זן משותף לכמה מונחים לועזיים מתורת הטקסונומיה. לפי האקדמיה ללשון העברית, מילון ביולוגיה כללית (תשס"ט) ,2009 המונח מתייחס למונחים הלועזיים variant ו-breed כמו גם למונח cultivar במשמעות של "זן תרבות". לפי מילון ביולוגיה: מיקרוביולוגיה (תשנ"ה), 1994 המונח מתייחס למונח האנגלי strain. ריבוי המשמעויות והאבחנה המדויקת ביניהם גרמו לכך שבשפת היומיום ובתקשורת הפופולרית נוטים פעמים רבות להתבלבל ולהשתמש במילה זן בצורה מוטעה, כאשר הכוונה היא למין (למשל בביטוי השגור "זן נדיר").
טום בן זקן

קריירה

בן זקן החל לשחק כדורגל במחלקת הנוער של מועדון ספורט אשדוד, וב-8 במאי 2012 ערך את הופעת הבכורה שלו בקבוצה הבוגרת של המועדון, בניצחון 2–1 על בני סכנין. בעונה שלאחר מכן המשיך לשחק בקבוצת הנוער וערך הופעה נוספת בליגת העל, ובעונת 2013/2014 סבל מפציעה ונעדר כחצי שנה מהמגרשים. בעונת 2014/2015 צורף בן זקן באופן רשמי לסגל הקבוצה הבוגרת, וערך חמש הופעות בליגת העל, אך בתום העונה ירדה הקבוצה לליגה הלאומית. בעונת 2015/2016 הפך לשחקן הרכב קבוע בקבוצה, וסייע לקבוצה להעפיל בחזרה לליגת העל.
ב-29 בספטמבר 2018 כבש בן זקן את שער הבכורה שלו בקריירה, בהפסד 1–4 למכבי נתניה.
משוב נזיל

משוב נזיל (LiquidFeedback) היא תוכנה חופשית (ברישיון MIT) לעיצוב דעות פוליטיות ולקבלת החלטות, המטשטשת את הגבולות בין דמוקרטיה ישירה לדמוקרטיה ייצוגית. המרכיב החשוב ביותר של התוכנה היא מערכת האצלת הצבעות, הידועה כדמוקרטיה נזילה. היא מיועדת ליצירת צורה חדשה של ייצוג פוליטי והשתתפות בתהליך הפוליטי, צורה הלוקחת בחשבון את המחסור בידע של המשתתפים בו. האצלת קול למי שיש בידו את הידע הנדרש בכל נושא ונושא, היא ליבה של התוכנה והתפישה שעומדת מאחוריה.

הרעיון הבסיסי

המערכת מיועדת לעזור למפלגות, ארגונים וקבוצות אזרחים פעילים, להעריך את דעותיהם של חבריהם (הכוונה למתפקדי המפלגות, או חברים רשמיים בארגונים אחרים), בלי המגבלות של פורומי אינטרנט מסורתיים. המשוב מיועד ליצור ייצוג מדויק של דעות חברי הקבוצה, בלי שאלו יקבלו הטיה מהיררכיות חברתיות או חוסר ידע. כל אחד ואחת מוזמנים לקדם את יוזמותיהם, במסגרת המגבלות המוטלות על ידי מפעילי המערכת, שהם לרוב גופי המזכירות, האחראים על יישום התקנונים.

השימוש

מרכיב חיוני של המשוב הנזיל היא היכולת להגיש הצעות כתובות ("יוזמות" במונחי המערכת), שניתן לאחרים להצביע עליהן. המשתמש בוחר את הסוגיה הנושאית המתאימה להצעתו, או יוצר חדשה כזו. לחלופין, הוא יכול להגיש הצעה חלופית ליוזמה קיימת. המפעיל קובע מגבלת זמן מסוימת ומספר מצביעים מינימלי (קוורום), ומחליט על פעולות ההמשך, במקרה של קבלת ההצעה.

היסטוריה

המשוב הנזיל פותח באוקטובר 2009, על ידי קבוצת התוכנה הציבורית, בעקבות הצעותיהם של כמה מחברי מפלגת הפיראטים הגרמנית, שלא היו מרוצים מאופן גיבוש הרעיונות הפוליטיים הקיים. מפתחי התוכנה פועלים באופן עצמאי לגמרי. מתוקף הרישיון שנקבע לתוכנה, השימוש בה אפשרי, בין היתר, למפלגות ולארגונים אחרים. הגרסה היציבה הראשונה הופצה בחודש אפריל 2010. בתוכנה נעשו כבר כמה שימושים מוצלחים, בהכנות של כמה ועידות ארציות של מפלגות הפיראטים בגרמניה, אוסטריה, איטליה, שווייץ וברזיל. גם תנועת 'סלאו פוד' הגרמנית עושה שימוש בתוכנה.

בישראל

פרויקט מפלגה פתוחה שהוא חלק ממאמץ רחב יותר להנגשת נתונים ממערכות הממשל בישראל וחיזוק הדמוקרטיה במסגרת פרויקט כנסת פתוחה עוסק בקידום השימוש במשוב הנזיל בישראל.
מפלגת הפיראטים משתמשת במערכת משוב נזיל במנגנון המחייב את נציגי המפלגה לפעול על-פי דעת חבריה.
מפלגת העם, המתמודדת בבחירות לכנסת התשע עשרה, משתמשת במשוב נזיל כדי לדון בתקנון ותוכנית הפעולה שלה.

ביקורת

היישום של המשוב הנזיל הביא לדיון סוער בין חברי מפלגת הפיראטים הגרמנית המצדדים בהגנה על מידע וביקרו את יכולת התוכנה להתאים בין כל יוזמה והצבעה, לבין מי שיזם אותן. כיוון שהתוכנה מאפשרת הצבעה של מצביע רשום, קל מאוד לזהות את דעותיהם הפוליטיות של המשתתפים על פי הצבעותיהם. היו שטענו שהיכולת להאציל הצבעה יכולה ליצור ולכפות מבנה כוח כשלעצמו, אף על פי שניתן לבטל האצלה בכל עת. מפתחי התוכנה ניסו להגביל אפקט זה, על ידי הוספת האפשרות של הסרה אוטומטית של משתמשים לא פעילים. ביקורת אחרת היא שהמערכת לא לוקחת בחשבון את האינטרסים של המיעוט. למרות שמצביעי המיעוט רשאים להציג את דעותיהם ולהגיש הצעות חלופה, המפעיל רשאי לדרוש כמות תומכים מינימלית בפרק זמן תחום. הצבעה סופית דורשת רוב מינימלי של חמישים אחוז מהמצביעים, או יותר, לפי החלטת המפעיל.
אהבה אסורה בפטרבורג

עלילת הספר

גיבור הספר הוא יוגב בן ארי, סוכן חשאי באגף המבצעים של המוסד, המצוי בשליחות חשאית בסנט פטרבורג. הספר מתאר את מסכת חייו של יוגב, אשר גדל במושב בערבה, שם הכיר את אהובתו, אורית. יוגב שירת כלוחם וכמפקד מחלקה בצנחנים ולאחר שחרורו התגייס למוסד, עבר את הקורס המבצעי ושימש כלוחם ומפקד ביחידה מבצעית במוסד. כאיש יחידת כידון לקח חלק בפעולות במסגרת אגף המבצעים המיוחדים של הארגון. אשתו, אורית,  לא הסכינה עם אורח חייו ואף סלדה ממקום העבודה שלו, בעוד שהוא מוצא עצמו מעורב במבצעי סיכול טרור ברחבי העולם, ובהם התנקשויות, המערערים את שלוות נפשו. 
הניסיונות העקרים שלהם להביא ילד לעולם, כמו גם הקונפליקט הערכי ביניהם, המונע בעיקר מן הגישה הפציפיסטית בה נוקטת אורית אל מול יוגב, איש הזרוע הארוכה של מדינת ישראל, מרחיקים אותם זה מזה, ומובילים לכעס, לשנאה ובסופו של דבר לפרידה כואבת ומייסרת. לאחר גירושיו מבקש יוגב לפרוש מן הארגון, אולם מפקדיו משכנעים אותו לצאת, בזהות בדויה של איש עסקים קנדי, לרוסיה כדי לנסות לאסוף מידע על איראן. בסנט פטרבורג הוא התאהב, כמו במקרה, במוכרת בחנות ספרים בשם אנה. או אז החליט החלטה דרמטית - להפוך את השקר לאמת. סיפור הכיסוי שלו יהיה מעתה למציאות חייו. לא עוד סוכן חשאי שנישואיו נהרסו בגלל סוד שהסתיר במשך שנים. מהיום הוא יהיה איש עסקים קנדי המנהל חיים שקטים עם מוכרת הספרים שבה התאהב.
ארמיטאז' אמסטרדם

מבנה המוזיאון

בניין האמסטלהוף (Amstelhof) נבנה בין השנים 1681–1683 בסגנון ניאו קלאסי מונומנטלי כבית אבות. במקור שימש המבנה כבית אבות לנשים בלבד, והחל משנת 1719 גם כבית אבות לגברים. המבנה נותר בשימוש עד שנות ה-90 של המאה ה-20. המבנה נבנה על קרקע של העירייה, על גדת נהר האמסטל והתעלות ניווה הרנחראכט (Nieuwe Herengracht), ניווה קייזרחראכט (Nieuwe Keizersgracht) ורחוב ויספרסטראט (Weesperstraat). 
המבנה תוכנן, ככל הנראה, על ידי אדריכל העיר האנס פטרסום (Hans Petersom) וכלל מרתף, שתי קומות ועליית גג. המבנה בנוי סביב שתי חצרות רבועות וצרות. החצרות כוסו בשלהי המאה ה-19, והמבנה שופץ בשנות ה-70 של המאה ה-20. במסגרת השיפוץ שומר ושוקם המטבח המקורי מהמאה ה-19 במרתף המבנה, אשר שימש להכנת ארוחות לכ-700 המתגוררים בבית האבות.
במסגרת השיפוצים שנעשו במאה ה-19 והמאה ה-20 שונה פנים המבנה. בעוד שבמבנה המקורי התגוררו במבנה באולמות מגורים ארוכים, בראשית המאה ה-20 נבנו חדרים בהם התגוררו ארבעה אנשים בלבד - דבר יוצא דופן באותה עת.

ייסוד המוזיאון

בראשית שנות ה-90 של המאה ה-20 הציע פרופסור מיכאיל פיוטרובסקי, מנהל מוזיאון הארמיטאז' להקים סניף של המוזיאון במערב אירופה, כהמשך לפרויקטים של המוזיאון שהציג תערוכות ברחבי אירופה וארצות הברית. ארנסט וין (Ernst Veen), מנהל הניווה רק (Nieuwe Kerk) הציע להקים את הסניף באמסטרדם - לאור הקשר והדמיון בין העיר אמסטרדם לבין סנקט פטרבורג.
באותה עת הוחלט להוציא את בית האבות מבניין האמסטלהוף שכבר לא התאים למטרתו, וכן הוחלט לעשות שימוש במבנה למטרות חינוכיות. בשנת 1988 זכה וין בפרס איי לתרומתו לפיתוח הכלכלי של העיר אמסטרדם, והשתמש בכספי הפרסלמימון מחקר בדבר האפשרות להקמת סניף של הארמיטאז' בעיר. בעקבות המחקר הוקם ה"ארמיטאז' על האמסטל" (Hermitage aan de Amstel) - תצוגה זמנית עד להקמת מבנה הקבע של המוזיאון. עלות הקמת המוזיאון צפויה להגיע ל-39 מיליון אירו].
הפתיחה הרשמית של המוזיאון התקיימה ב-19 ביוני 2009.
האנה-מריה ספלה

ביוגרפיה

ספלה החלה לשחות בגיל 5.

2001

באליפות העולם שנערכה בפוקואוקה, יפן בשנת 2001 סיימה ספלה במקום 17 במשחה ל-100 מטר חופשי בתוצאה של 56.39 שניות ובמקום 29 במשחה ל-50 מטר חופשי בתוצאה של 26.23 שניות.

אלופת עולם

באליפות העולם שנערכה בברצלונה, ספרד בשנת 2003 זכתה ספלה במדליית זהב במשחה ל-100 מטר חופשי בתוצאה של 54.37 שניות, לפני ג'ודי הנרי מאוסטרליה (54.58 שניות) וג'ני תומפסון מארצות הברית (54.65 שניות). נוסף לכך, היא סיימה במקום עשירי במשחה ל-50 מטר חופשי בתוצאה של 25.39 שניות.

2005

באליפות העולם שנערכה במונטריאול, קנדה בשנת 2005 סיימה ספלה במקום תשיעי במשחה ל-100 מטר חופשי בתוצאה של 55.32 שניות ולא הצליחה להגן על תוארה. נוסף לכך, היא סיימה במקום 14 במשחה ל-50 מטר חופשי בתוצאה של 25.70 שניות.

2007

באליפות העולם שנערכה במלבורן, אוסטרליה בשנת 2007 סיימה ספלה במקום 12 במשחה ל-100 מטר חופשי בתוצאה של 55.31 שניות ובמקום 13 במשחה ל-50 מטר חופשי בתוצאה של 25.47 שניות.

2009

באליפות העולם שנערכה ברומא, איטליה בשנת 2009 סיימה ספלה במקום 10 במשחה ל-100 מטר חופשי בתוצאה של 53.82 שניות, במקום 16 במשחה ל-50 מטר חופשי בתוצאה של 25.09 שניות ובמקום 28 במשחה ל-200 מטר מעורב אישי בתוצאה של 2:14.62 דקות.

2011

באליפות העולם שנערכה בשנגחאי, סין בשנת 2011 סיימה ספלה במקום 20 במשחה ל-100 מטר חופשי בתוצאה של 55.06 שניות ובמקום 23 במשחה ל-50 מטר חופשי בתוצאה של 25.79 שניות.

2013

באליפות העולם שנערכה בברצלונה בשנת 2013 סיימה ספלה במקום 20 במשחה ל-100 מטר חופשי בתוצאה של 55.34 שניות ובמקום 13 במשחה ל-50 מטר חופשי בשיא פינלנד חדש של 25.06 שניות.

2015

באליפות העולם שנערכה בקאזאן, רוסיה בשנת 2015 סיימה ספלה במקום 30 במשחה ל-100 מטר חופשי בתוצאה של 55.65 שניות.
Rainbow S.p.A

היסטוריה

החברה הוקמה בלורטו בשנת 1995 על ידי איג'יניו סטראפי יחד עם שני שותפים, לואיגינו פיגיני וג'וזפה קזאלי. הפרויקט הראשון של החברה הייתה הפקת סדרת האנימציה "טומי ואוסקר" ואחריו הועלה סרט מצויר בשם "טומי ואוסקר: הסרט".
ההפקה המוצלחת ביותר של החברה היא "מועדון ווינX", סדרת טלוויזיה מונפשת ששודרה לראשונה בשנת 2004. הסדרה פורסמה מעל ל-150 מדינות, ונוצרו לה סדרות המשך וסרטים.
החברה עבדה מאז על כמה סדרות טלוויזיה מוצלחת, ביניהן "הנטיק". בנוסף, בשנת 2012 החברה הפיקה סדרת אנימציה בשילוב לייב אקשן בשם "מיה ואני". בשנת 2016 החברה הפיקה את הסדרה "מגי וביאנקה: חברות בסטייל".
החברה, בשיתוף פעולה עם Rainbow CGI, עשתה גם סרטי קולנוע, ביניהם הפקת התלת-ממד הראשונה של איטליה, "מועדון ווינX: הרפתקה קסומה".
בשנת 2015 רכשה החברה את אולפן האנימציה הקנדי "Bardel Entertainment".
ביולי 2017 החברה לקחה 60% מ-"Gruppo Ivas", הכוללת גם את "Colorado Film" שהוקמה בשנת 1986 על ידי המפיק מוריזיו טוטי, הבמאי גבריאלה סלווטרוס והשחקנים דיאגו אבטנטונו ופאולו רוסי.

Rainbow CGI

Rainbow CGI הוא אולפן שנוצר על ידי Rainbow S.p.A, ומטרתו ליצור סדרות טלוויזיה וסרטים בהנפשה ממוחשבת. כיום זה האולפן הכי גדול המייצר סרטים וסדרות בהנפשה ממוחשבת.
פטריק ג'יי אדמס

ביוגרפיה

אדמס נולד בטורונטו, אונטריו שבקנדה למשפחה מרקע נוצרי. אביו הוא העיתונאי קלוד אדמס. הוא למד בבית הספר התיכון Northern Secondary School שבטורונטו.
בעקבות גירושי הוריו כשהיה בן 19, עבר אדמס מטורונטו ללוס אנג'לס, שם למד באוניברסיטת דרום קליפורניה. בשנת 2004 זכה אדמס בפרס ג'ק ניקולסון, אשר מעניק מלגות מימון לשחקנים מתחילים בעלי פוטנציאל יוצא מן הכלל.

בטלוויזיה

אדמס הופיע בפרקים של סדרות הטלוויזיה  "Cold Case, "שקרניות קטנות ויפות", "ג'ק ובובי", "אבודים", "אורות ליל שישי", "ללא עקבות", "גבירתי הנשיא", "Heartland", "הלוחשת לרוחות", "NCIS", "קופידון", "מזל", "מעלים את הרף", "אגדות המחר", "שקר לי" ו-"Suits". הוא גם גילם אחים תאומים בפיילוט משנת 2008 "התנהגות טובה" של רשת ABC. בשנת 2009, הוא זכה בתפקיד הראשי בסדרת הדרמה "הסוכנות", יחד עם טרישה הלפר וויליאם דיווין.
בשנת 2007, מילא אדמס תפקיד אורח בסדרת הטלוויזיה "אבודים", שם גילם בחור צעיר המחפש את ג'ון לוק (מגולם על ידי טרי אוקווין). באותה התקופה, אדמס גם שיחק בתיאטרון לוס אנג'לס, בין היתר בהפקה "Marat/Sade", אותה אדמס הפיק וביים עבור חברת Blue House Theatre Company.
בשנת 2010, מילא אדמס תפקיד אורח בסדרת הטלוויזיה "שקרניות קטנות" בפרק ה-5, "המציאות נושכת אותי", בתפקיד הארדי, חברו ללימודים של עזרא פיטץ.
בקיץ 2011, החל אדמס בגילום התפקיד הראשי המשותף בסדרת הטלוויזיה "Suits" (נקראה במקור A Legal Mind), אשר משודרת בערוץ USA Network, וזאת לאחר שפוטר מתפקידו בסדרה "Friends With Benefits" של רשת NBC האמריקאית. גילום תפקידו של מייק רוס בסדרה זיכה אותו במספר רב של שבחים. החל מהעונה השלישית, אדמס, יחד עם שותפו לסדרה בתפקיד הראשי, גבריאל מאכט, הפך למפיק שותף של הסדרה, והשניים ביימו מספר פרקים במהלך העונה השלישית ואילך. בינואר 2018 נודע כי אדמס יעזוב את התוכנית החל מעונתה השמינית.
בשנת 2016, נבחר אדמס לגלם את תפקידו של איש השעה בסדרת הטלוויזיה "אגדות המחר" של רשת The CW.

בקולנוע

פעילותו הקולנועית של אדמס כוללת תפקידי משנה בסרטים Old School ו-Two: Thirteen, כמו גם תפקידים ראשיים בסרטים Weather Girl ו-Rage, בבימויו של סאלי פוטר.

חיים אישיים

במהלך דצמבר 2016, אדמס נישא לשחקנית האמריקאית טרויאן בליסאריו, כוכבת הסדרה "שקרניות קטנות ויפות". השניים נפגשו לראשונה בשנת 2009, כאשר שניהם התחרו על תפקיד במחזה Equivocation מאת ביל קיין. בני הזוג נפרדו זמן קצר לפני הופעתו של אדמס בתפקיד אורח בסדרה שקרניות קטנות, אבל הם חידשו את הקשר במהלך שנת 2010. ב-8 באוקטובר 2018 נולדה ביתם.
אדמס הצהיר כי המועמד המועדף עליו בבחירות לנשיאות ארצות הברית בשנת 2016 הוא המועמד הדמוקרט ברני סנדרס.
במהלך ספטמבר 2013, לאדמס הוענק תואר חברות כבוד לכל החיים מטעם UCD Law Society.
אדמס מנגן בגיטרה, והוא חובב מושבע של צילום, ומחזיק ביותר מ-25 מצלמות.
אמיר לביא

קריירה

לביא התחיל את הקריירה שלו במחלקת הנוער של מ.ס. אשדוד. ב-13 בפברואר 2007 ערך את הופעת הבכורה שלו בקבוצה הבוגרת בתיקו 1-1 נגד בני יהודה תל אביב במסגרת גביע הטוטו נגד בני יהודה תל אביב. שבוע וחצי לאחר מכן, ערך את הופעת הבכורה שלו בליגת העל בהפסד 2-1 למכבי נתניה. ב-5 במאי 2007 הבקיע את שער הבכורה שלו בקריירה בניצחון 0-2 נגד הפועל כפר סבא. בעונת 2008/2009 לביא הפך לשחקן הרכב באשדוד וסיים את העונה עם 24 הופעות בליגה ושני שערים. ב-26 בינואר 2011 ננגח על ידי חברו לקבוצה עמנואל סארקי במהלך אימון הקבוצה.
בינואר 2013 הושאל להכח עמידר רמת גן מהליגה הלאומית עד לסיום העונה. ב-25 בדצמבר 2014 חתם בהפועל אזור מליגה א' אחרי שלא שיחק עונה וחצי.
בקיץ 2015 חתם בבני אילת. ב-20 באפריל 2016 כבש את שערו הראשון אחרי שנתיים ו-11 חודשים שלא כבש בהפסד 2-1 נגד הפועל מרמורק. בתום העונה ירדה אילת לליגה ב' ולביא עזב את המועדון.
בדצמבר 2016 הצטרף להפועל בני אשדוד מליגה ג'.
בספטמבר 2018 לביא חתם בהפועל אשקלון מהליגה הלאומית.
בינואר 2019 לביא חתם במכבי הרצליה מליגה א'.
ב-4 באוגוסט 2019 חתם בהפועל אכסאל.
ראשית חכמה

ראשית חָכמה הוא ספר קבלה ומוסר אשר חובר במאה ה-16 על ידי הרב אליהו די וידאש, מתלמידיו של הרב משה קורדובירו.
הספר זכה לתפוצה רבה בקרב העם, ובייחוד במזרח אירופה. שמו של הספר הוא על-פי הכתוב: "ראשית חכמה יראת ה'".

תוכן הספר

הספר מחולק לחמישה "שערים" (חלקים) המביאים את עיקרי המידות עליהן צריך האדם לעבוד, והן: היראה, האהבה לה', התשובה, ההקפדה על קדושה וטהרה והענווה.
בסוף הספר, העתיק המחבר פרקים מתוך ספר 'מנורת המאור' לרבי ישראל אלנקאווה, חמישה במספר, אשר מצא בכתב-יד. הספר נדפס בוונציה בשנת 1578 וזכה לאחר מכן ליותר מ-50 מהדורות. כמו כן, יצאו לאור עיבודים וקיצורים שונים שלו ואף תרגום לספרדית ויידיש, וכל אלה זכו לפופולריות רבה.
גיא המאירי

ביוגרפיה

המאירי נולד בנתניה וכשהיה בן ארבע עבר לתל אביב, שם גדל.
לאחר שירותו הצבאי התגלה על ידי צלם אופנה בחדר כושר, הוא החל תחילה לדגמן באיטליה ואף הצטלם לארמני.
הוא הופיע במספר מגזינים בינלאומיים.
ב-2002 חתם על חוזה של מסע פרסום עם חברת "סליו" בשווי 90 אלף דולר.
הוא סיים תואר במנהל עסקים, ולאחר מכן הקים ביחד עם שותפים את חברת ההפקות "אבוט רייף המאירי", במסגרת החברה הפיק מגוון תוכניות טלוויזיה.
הוא שימש כמנכ"ל סוכנות הדוגמנות "לוק".
הוא ניהל מערכות יחסים עם בר רפאלי ומיה דגן.